Newzroom veroordeel polisieoptrede by stemlokaalSenior verslaggewer Ziniko Mhlaba van Newzroom Afrika is vroeë vandag in hegtenis geneem (Foto: Skermskoot) Die nuuskanaal Newzroom Afrika sê sy senior verslaggewer Ziniko Mhlaba wat vroeër die dag by ’n stemlokaal in Soweto, Johannesburg, in hegtenis geneem is, het net sy werk gedoen en geen wet oortree nie. Volgens die nuuskanaal het die joernalis en kameraman, Muraga Mphaphuli, die nodige toestemming van die Onafhanklike Verkiesingskommissie (OVK) gehad om in die stemlokaal verslag te lewer. Maroela Media het vroeër berig Mhlaba is in hegtenis geneem nadat hy daarvan beskuldig is dat hy gemeng met die uitvoering van ŉ OVK-beampte se pligte. Mhlaba was by ŉ skool in Soweto van waar hy ŉ regstreekse uitsending sou doen toe ŉ onderonsie tussen hom en polisiebeamptes by die stemlokaal ontstaan het. Mhlaba, wat sê hy is ten volle geakkrediteer om die verkiesing te dek, sê polisiebeamptes het onder meer aan hom gesê dat die media nie in die vertrek waar stemme uitgebring word mag wees nie. Die media word in stemlokale toegelaat, maar nie by stemhokkies waar kiesers hulle kruisies trek nie. Newzroom Afrika het in ’n verklaring die voorval ten sterkste veroordeel. “Mhlaba of Mphaphuli het nie enige bepalings van die kieswet verbreek of met die werk van enige OVK-beampte ingemeng nie,” lui die verklaring. “Die veiligheid van ons verslaggewers is van kardinale belang. Dit is waarom ons dadelik ná die voorval opgetree het. As nuusuitsenders is dit ons plig om geloofwaardige inligting weer te gee en OVK-beamptes kan nie hierteen gaan nie. Ons neem hierdie saak baie ernstig op.” Die polisie het bevestig dat die Gautengse polisiekommissaris ’n ondersoek na die voorval gelas het. “Newzroom Afrika doen ’n beroep op die polisie en OVK om te verseker dat mediavryheid nooit weer só geskend sal word nie.” Mhlaba is later vrygelaat en die OVK sê ŉ ondersoek sal na die voorval gedoen word. [BREAKING NEWS] #Newzroom405's Journalist detained by cops during #LGE2021 coverage. Tune into channel 405 for more details on this story.#Vote21 pic.twitter.com/wXFR1q74a3 — Newzroom Afrika (@Newzroom405) November 1, 2021